ธนชาตเอาใจลูกค้าขาใหญ่ชูฝากดอกสูง
ธนชาตจับลูกค้าธุรกิจ ออกเงินฝาก “ออมทรัพย์ธุรกิจเพิ่มค่า” ให้ดอกเบี้ยสูง 2.50% ต่อปี
2 ธ.ค. 2554

ธนชาตจับลูกค้าธุรกิจ ออกเงินฝาก “ออมทรัพย์ธุรกิจเพิ่มค่า” ให้ดอกเบี้ยสูง 2.50% ต่อปี 
นายประพันธ์ อนุพงษ์องอาจ ผู้ช่วยกรรมการผู้จัดการธนาคารธนชาต เปิดเผยว่า ธนาคารได้ออกผลิตภัณฑ์ใหม่ “ออมทรัพย์ธุรกิจเพิ่มค่า” ให้ดอกเบี้ย 2.50% ต่อปี เมื่อฝากเงินตั้งแต่ 10 ล้านบาทขึ้นไป และกรณีฝากไม่ถึง 10 ล้านบาท ก็จะให้ดอกเบี้ย 0.75% ต่อปี 
เปิดรับฝากจากลูกค้านิติบุคคลทุกประเภท ยกเว้นกองทุน สถาบันการเงิน และผู้มีถิ่นฐานอยู่นอกประเทศ 
ทั้งนี้ เพื่อสนองตอบต่อกลุ่มลูกค้านิติบุคคลที่ต้องการบริหารเงินหมุนเวียนในบัญชีเงินฝากที่ให้ผลตอบแทนสูง และยังมีความคล่องตัวเมื่อต้องการถอนในช่วงระยะเวลาสั้นๆ 
เงินฝากนี้สามารถเปิดบัญชีขั้นต่ำเพียง 1 หมื่นบาท จ่ายดอกเบี้ยให้ทุกเดือน โดยคำนวณดอกเบี้ยจากยอดเงินฝากคงเหลือในบัญชีในแต่ละวัน และยังเพิ่มความสะดวกให้สามารถบริหารจัดการเงินฝากได้ทุกสัปดาห์ เนื่องจากถอนเงินได้เดือนละ 4 ครั้ง โดยไม่มีค่าธรรมเนียม เปิดรับฝากจากลูกค้านิติบุคคลทุกประเภท ยกเว้น กองทุน สถาบันการเงิน และผู้มีถิ่นฐานอยู่นอกประเทศ 
นายประพันธ์ กล่าวว่า เงินฝาก “ออมทรัพย์ธุรกิจเพิ่มค่า” คาดว่าเงินฝากนี้จะได้รับความสนใจจากกลุ่มลูกค้านิติบุคคลเป็นอย่างดี เนื่องจากให้ผลตอบแทนที่ดีและมีความคล่องตัวในการบริหารจัดการทางการเงินของลูกค้า และยังเหมาะสำหรับลูกค้านิติบุคคลบางกลุ่มที่ไม่ต้องการลงทุนในตั๋วแลกเงินระยะสั้น
ผู้สนใจเปิดบัญชีหรือสอบถามรายละเอียดเพิ่มเติมได้ที่ธนาคารธนชาต กว่า 680 สาขาทั่วประเทศ หรือ โทร 1770